1Akuwasanna PUWANG Iya Pommatanré engkai ri aléku; napiléka sibawa nasuroka untu’ tiwi karéba lao ri tau kasiyasié sibawa pajjappai tau iya mareppo’é atinna; untu’ mappallebbangengngi lao ri tau ritahangngé makkedaé ripaleppe’i mennang masitta, sibawa lao risining tauwé ri laleng tarungkué makkedaé ripaleppe’i matu mennang.
2Nasuroka untu’ mabbirittangngi makkedaé narapini wettunna PUWANGNGE mappassalama; untu’ saléworiwi sininna iya masaraé, sibawa mpale’i sining balinna mennang;
3untu’ mabbéré arennung sibawa ariyo-riyong lao ri tau iya messé sibawa mabbarataé; untu’ pinrai amessénna mennang mancaji élong pappojiyang. Pada-padai matu mennang aju iya alénaé PUWANGNGE tanengngi. Napogau’i matu mennang iya makessingngé sibawa tongengngé, angkanna PUWANGNGE ripakaraja.
4Napatettongngi matu mennang kota-kota iya maittaénna maruttung sibawa patettongngi onrong-ngonrong iya maittaénna masino-sino.
5Eh bangsaku, tau laingngé tumaningiko matu; naampii matu olokolo’mu enrengngé jamai dare sibawa palla anggoro’mu.
6Riteppuko matu atanna Allataala sibawa riyaseng imanna PUWAT-ta. Mupéneddingiwi matu asugirenna bangsa-bangsaé sibawa marasa matempo nasaba waramparanna mennang.
7Nasaba purano masiri leppi wékkaduwa, enrengngé rota’é nenniya atunangngé mancajini bagiyammu, namulolongeng matu mana leppi wékkaduwa ri wanuwammu sibawa mappunnaiwi ariyo-riyong mannennungengngé.
8Makkedai PUWANGNGE, "Upojiwi adélékengngé nenniya céccéi attenrekengngé enrengngé jaé. Uwérékko matu saromu sibawa matinulu, sibawa siyo janci mennennungeng sibawa iko.
9Tarompoi matu wija-wijammu kégi-kégi, kalabba ri yelle’na sininna bangsaé. Nasininna tau iya mitaéngngi mangakuiwi matu, makkedaé iyaé bangsaé Ubarakkakiwi."
10Makkedai Yérusalém, "Marennuka nasaba PUWANGNGE, mariyo-riyoi atikku nasaba Allataala. Pada-pada bottimpurané sibawa makkunraié pakéi bélo-bélo sining magello, makkuwaniro PUWANGNGE pakkennangekka waju asalamakengngé sibawa apakalangngé.
11Pada-pada biné iya riyampoé tuwoi mancaji tanet-taneng, Makkuwaniro PUWANG Allataala patuwoi asalamakengngé na sininna bangsaé pojiwi matu Aléna."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn